Күнөө (айып)

Күнөө (айып) – кылмыш-жаза укугунда адамдын 
өзүнүн укукка каршы кылыгына (аракетине жана аракетсиздигине) жана анын 
натыйжаларына карай маанай мамилеси. Адамдын өзүнүн жүрүм-турумунун обу жоктугун 
(укукка каршылыгын) жана ага байланышкан жыйынтыктардын туура эместигин моюнга 
алуусун (түшүнүүсүн) билдирет. Юридикалык жоопкерчиликтин зарыл шарты. К. 
адамдын мыйзамда белгиленген кылмыш-жаза жоопкерчилигине тартылуу курагына 
жеткени жана акыл-эси жайында болгону өбөлгө болот. Жарандык укукта К. – 
жарандык укук бузгандыгы үчүн жоопкерчилик шарттары: келишимдик же башка 
милдеттенмелерди орундабай, болбосо ойдогудай аткарбай коюу, мыйзамсыз келишим 
түзүү, мүлктүк зыян келтирүү ж. б. Жарандык укукту бузган адамдын күнөөсү 
болжолдонот; ал жоопкерчиликтен кутулушу үчүн өзүнүн күнөөсү жоктугун далилдөөгө 
тийиш. Айрым убактарда К. (м.: эгер зыян өзгөчө коркунучтуу жагдайдан улам 
тартылса) сөзсүз жоопко тартууга негиз боло бербейт. К. таризи адатта 
жарандык-укуктук жоопкерчиликтин көлөмүнө таасир этпейт. Эларалык укукта К. 
катары укук бузуу субъектиси тарабынан жасалганы аныкталган, анын 
эларалык-укуктук жоопкерчилигин жараткан факты түшүнүлөт.
 Колдонулган адабияттар 
 Юридика аталгылары менен түшүнүктөрүнүн орусча-кыргызча түшүндүрмө сөздүгү. Илимий-маалымдама басылыш/АРД/Чекки долбоору, авторлор жамааты.  – Б.: 2005, ISBN 9967-428-14-7
Категория:Юридикалык аталгылар жана түшүнүктөр